L-UE qed tagħmel is-settur tat-trasport aktar effiċjenti billi tagħmilha aktar faċli għan-negozji biex jipprovdu informazzjoni lill-awtoritajiet f'forma diġitali. Il-Kunsill illum qabel dwar il-pożizzjoni tiegħu ('approċċ ġenerali') dwar il-proposta li tistabbilixxi qafas legali uniformi għall-użu ta' informazzjoni elettronika dwar it-trasport tal-merkanzija fil-modi kollha tat-trasport. Din il-proposta hija pass sinifikanti 'l quddiem fid-diġitalizzazzjoni tat-trasport. Dan ser jiffranka kemm ħin kif ukoll flus, u ser ikun tajjeb għall-ambjent. Răzvan Cuc, Ministru għat-Trasport tar-Rumanija u President tal-Kunsill approċċ ġenerali tal-Kunsill , l-awtoritajiet pubbliċi rilevanti kollha ser ikunu meħtieġa li jaċċettaw l-informazzjoni li tkun disponibbli elettronikament fuq pjattaformi ċċertifikati kull meta l-kumpaniji jagħżlu li jużaw format bħal dan biex jipprovdu informazzjoni bħala prova ta' konformità mar-rekwiżiti leġislattivi. Madankollu, il-kumpaniji xorta ser ikunu jistgħu jippreżentaw l-informazzjoni f'format stampat jekk jippreferu jagħmlu dan. Fit-tliet snin wara d-dħul fis-seħħ tar-regoli l-ġodda, il-Kummissjoni ser tadotta speċifikazzjonijiet tekniċi komuni biex tiżgura l-interoperabbiltà bejn id-diversi sistemi u soluzzjonijiet tal-IT użati għall-iskambju ta' informazzjoni dwar it-trasport tal-merkanzija. L-ispeċifikazzjonijiet ser jistabbilixxu wkoll proċeduri komuni u regoli dettaljati għall-aċċess u l-ipproċessar ta' dik l-informazzjoni mill-awtoritajiet sabiex jiġi żgurat li r-regoli jiġu applikati b'mod uniformi. Bħalissa, il-biċċa l-kbira tal-kumpaniji tat-trasport tal-merkanzija u partijiet ikkonċernati oħrajn tan-negozju tat-trasport jużaw dokumenti stampati. L-ostaklu ewlieni għall-użu usa' ta' dokumenti diġitali tat-trasport huwa l-grad pjuttost baxx u varjabbli ta' aċċettazzjoni minn awtoritajiet differenti ta' dokumenti diġitali. Ma hemm l-ebda qafas legali koerenti, u għadd kbir ta' sistemi tal-IT differenti u mhux interoperabbli qed jintużaw għall-iskambju tal-informazzjoni. Il-Kunsill introduċa għadd ta' kjarifiki dwar it-test imħejji mill-Kummissjoni, pereżempju rigward il-kamp ta' applikazzjoni, ir-rekwiżiti u r-responsabbiltajiet tal-partijiet kollha involuti. Huwa ssimplifika r-responsabbiltajiet ta' monitoraġġ u ta' rappurtar tal-istati membri, u estenda l-perjodu ta' transizzjoni minn erba' għal sitt snin. Il-Kummissjoni ppreżentat il-proposta f'Mejju 2018 taħt it-tielet pakkett 'Ewropa Attiva'. It-test approvat illum huwa l-pożizzjoni tal-Kunsill rigward in-negozjati mal-Parlament Ewropew. Kemm il-Kunsill kif ukoll il-Parlament ser ikollhom japprovaw it-test finali. Abbozz ta' regolament dwar l-informazzjoni dwar it-trasport tal-merkanzija elettroniku - Approċċ ġenerali tal-Kunsill (test sħiħ), 21 ta' Mejju 2019 Ara l-paġna tal-laqgħa